Ilmoitus tiettyjen terästuotteiden tuontiin sovellettavien suojatoimenpiteiden mahdollisen jatkamisen vireillepanosta

(2021/C 66/14)

Euroopan komissio, jäljempänä ’komissio’, otti 1. helmikuuta 2019 käyttöön tiettyjä terästuotteita koskevat lopulliset suojatoimenpiteet komission täytäntöönpanoasetuksella (EU) 2019/159 (1). Tällä hetkellä voimassa olevat toimenpiteet koostuvat aikaisempaan tuontiin perustuvasta tariffikiintiöstä, jota sovelletaan kunkin tarkasteltavana olevan tuotteen muodostavien 26 tuoteluokan unioniin suuntautuvaan tuontiin. Jos asianomainen tariffikiintiö on käytetty loppuun, kannetaan 25 prosentin lisätulli vapaasti unionin rajalla nettohinnasta.

Suojatoimenpiteet otettiin käyttöön aluksi kolmeksi vuodeksi eli 30. kesäkuuta 2021 saakka.

1. Toimenpiteiden voimassaolon jatkamista koskeva pyyntö

Komissio on vastaanottanut 15. tammikuuta 2021 kahdentoista jäsenmaan esittämän perustellun pyynnön tarkastella Euroopan parlamentin ja neuvoston asetuksen (EU) 2015/478 (2) 19 artiklan ja Euroopan parlamentin ja neuvoston asetuksen (EU) 2015/755 (3) 16 artiklan mukaisesti, pitäisikö nykyisten suojatoimenpiteiden voimassaoloaikaa jatkaa.

Pyyntö sisältää näyttöä siitä, että suojatoimenpiteet ovat edelleen tarpeen vakavan haitan estämiseksi tai korjaamiseksi ja että unionin tuottajat ovat tekemässä mukautuksia. Pyyntö sisältää erityisesti tietoa tiettyjen keskeisten vahinkoindikaattoreiden negatiivisesta kehityksestä ja jatkuvasta merkittävästä tuontipaineesta kolmansista maista. Pyynnössä esitetään myös seikkoja, jotka viittaavat siihen, että maailmanlaajuinen ylikapasiteetti on edelleen hyvin korkealla tasolla, että kolmansilla mailla on edelleen käytössä suuri määrä kauppaa rajoittavia toimenpiteitä ja että mikään ei viittaa siihen, että Yhdysvallat aikoisi poistaa 232 §:n mukaiset terästä koskevat toimenpiteet. Näin ollen pyynnössä väitetään, että kaupan uudelleenohjautumisen riski jatkuu ja että jos toimenpiteet kumottaisiin, unionin tuotannonala kärsisi tuonnin äkillisestä kasvusta, jolla olisi erittäin kielteinen vaikutus unionin taloudelliseen suorituskykyyn. Lisäksi pyyntöön sisältyy esimerkkejä unionin tuottajien tekemistä mukautuksista. Komissio katsoi, että toimitetut tiedot – lähteet ja pyyntöä tukeva näyttö mukaan luettuina – muodostavat riittävän perustan tutkinnan aloittamiselle.

2. Tutkinnan laajuus ja tavoite

Asetuksen (EU) 2015/478 19 artiklan ja asetuksen (EU) 2015/755 16 artiklan mukaisesti suojatoimenpiteen alkuperäistä kestoa voidaan pidentää. Komission olisi suoritettava asetuksen (EU) 2015/478 5 artiklan ja asetuksen (EU) 2015/755 3 artiklan mukainen tutkinta sen määrittämiseksi, onko keston pidentäminen perusteltua tässä tapauksessa.

Tutkinnan aikana komissio keskittyy arvioinnissaan erityisesti siihen, onko suojatoimenpide edelleen tarpeen vakavan haitan estämiseksi tai korjaamiseksi, onko näyttöä siitä, että unionin tuottajat ovat sopeutumassa tilanteeseen, ja olisiko voimassaolon jatkaminen unionin edun mukaista. Tutkinnassa määritetään myös mahdollisen pidennyksen asianmukainen kesto.

3. Tutkinnan kohteena oleva tuote

Tutkinnan kohteena oleva tuote muodostuu tietyistä terästuotteista, jotka luetellaan tämän ilmoituksen liitteessä.

4. Menettely

Todettuaan, että sen käytettävissä on riittävästi näyttöä, komissio panee vireille tutkinnan sen määrittämiseksi, jatketaanko tiettyjä terästuotteita koskevien nykyisten suojatoimenpiteiden voimassaoloa.

4.1 Kyselyvastaukset (ainoastaan unionin tuottajat)

Jotta komissio voi asianmukaisesti arvioida, onko nykyisten suojatoimenpiteiden voimassaoloaikaa tarpeen jatkaa vakavan haitan estämiseksi tai korjaamiseksi, se katsoo tarpeelliseksi kerätä tietoja unionin tuotannonalalta. Näihin tietoihin sisältyy muun muassa keskeisten talous- ja rahoitusindikaattorien kehitys tarkastelujaksolla (2018–2020).

Unionin tuottajia pyydetään näin ollen täyttämään ja toimittamaan unionin tason järjestöjensä välityksellä kyselylomake 21 päivän kuluessa tämän ilmoituksen julkaisemisesta. Asiaa koskevan kyselylomakkeen malli on saatavilla osoitteessa https://trade.ec.europa.eu/tdi/case_details.cfm?id=2519

4.2 Kirjalliset vastaukset

Jotta komissio saisi kaikki tutkimuksen kannalta tarpeellisina pitämänsä tiedot, kaikkia asianomaisia osapuolia (eli osapuolia, joilla on objektiivisesti katsoen yhteys toiminnan ja tutkimuksen kohteena olevan tuotteen välillä) kehotetaan esittämään näkökantansa sekä toimittamaan tiedot ja asiaa tukeva näyttö kirjallisesti komissiolle 15 päivän kuluessa tämän ilmoituksen julkaisemisesta Euroopan unionin virallisessa lehdessä. Kaikki kirjalliset huomautukset on toimitettava TRON.tdi-tietokannan kautta (https://tron.trade.ec.europa.eu/tron/TDI). Ks. lisätietoja 4.6 kohdasta.

Huomautuksia toimittavia osapuolia pyydetään ilmoittamaan selvästi, mitä tarkastelun kohteena olevia seikkoja niiden huomautukset koskevat. Perustelut on esitettävä seuraavien otsikkojen alla:

a) Ovatko toimenpiteet edelleen tarpeellisia ja miksi

b) Unionin etua koskevia huomioita

c) Muut.

Komissio laajentaa tehokkuuden nimissä asianomaisen osapuolen aseman koskemaan automaattisesti kaikkia sidosryhmiä, joilla on tällainen asema nykyisissä suojatoimenpiteissä, kuten se on tehnyt aiemmissa tarkastelututkimuksissa. Tätä ei kuitenkaan sovelleta valtakirjoihin.

Niiden yritysten, järjestöjen tai kolmansien maiden hallitusten, jotka haluavat osallistua tämän ilmoituksen julkaisemisella käynnistettyyn menettelyyn ulkoisten oikeudellisten edustajien välityksellä, on esitettävä tätä menettelyä koskeva valtakirja.

Osapuolia, jotka haluavat osallistua menettelyyn ja joita ei tällä hetkellä ole rekisteröity asianomaisiksi osapuoliksi, pyydetään kertomaan kiinnostuksestaan ja yhteyksistään asiaan esittäessään huomautuksia TRON-tietokannan kautta.

4.3 Mahdollisuus esittää huomautuksia muiden osapuolten esittämistä tiedoista

Puolustautumisoikeuksien takaamiseksi asianomaisilla osapuolilla olisi oltava mahdollisuus esittää huomautuksia muiden asianomaisten osapuolten toimittamista tiedoista. Näin tehdessään asianomaiset osapuolet voivat käsitellä ainoastaan muiden asianomaisten osapuolten toimittamissa tiedoissa esiin tuotuja asioita eivätkä ne voi tuoda esiin uusia asioita. Vastaväitteitä esittäessä asianomaisten osapuolten olisi ilmoitettava erikseen, minkä osapuolen kommentit ne kiistävät. Vastaväitteen on noudatettava samaa edellä mainittua otsakerakennetta.

Tällaiset huomautukset on toimitettava komissiolle 10 päivän kuluessa siitä, kun 4.2 kohdassa mainitut huomautukset ja unionin tuottajilta saadut kyselyvastaukset on asetettu asianomaisten osapuolten tarkasteltavaksi TRON-tietokantaan. Komissio ilmoittaa asianomaisille osapuolille asianmukaisesti TRON-tietokannan kautta, kun tämä kirjallisen menettelyn toinen vaihe käynnistetään.

Asianomaisten osapuolten tarkasteltavaksi tarkoitettuun asiakirja-aineistoon voi tutustua Tron.tdi-tietokannan kautta seuraavassa osoitteessa: https://tron.trade.ec.europa.eu/tron/TDI. Tutustumisoikeuden saamiseksi on noudatettava kyseisellä sivulla olevia ohjeita.

Mainitut aikarajat eivät rajoita komission oikeutta pyytää lisätietoja asianomaisilta osapuolilta asianmukaisesti perustelluissa tapauksissa.

4.4 Mahdollisuus tulla tutkimusta suorittavien komission yksiköiden kuulemaksi

Kaikki asianomaiset osapuolet voivat pyytää tulla tutkimusta suorittavien komission yksiköiden kuulemiksi. Kuulemista koskevat pyynnöt on esitettävä kirjallisesti 15 päivän kuluessa tämän ilmoituksen julkaisemisesta Euroopan unionin virallisessa lehdessä, ja niissä on ilmoitettava pyynnön perustelut sekä yhteenveto siitä, mistä asianomainen osapuoli haluaa keskustella kuulemisen aikana.

Asianomaisille osapuolille ilmoitetaan kuitenkin, että kun otetaan huomioon, että tutkinta on saatettava päätökseen ja päätelmät on tehtävä viimeistään 30 päivänä kesäkuuta 2021 (ks. 5 kohta), että asianomaisten osapuolten määrä on todennäköisesti suuri ja että näille asianomaisille osapuolille annetaan mahdollisuus esittää huomautuksia muiden osapuolten huomautuksista, jotta taattaisiin heille riittävät mahdollisuudet puolustaa ja esittää näkökantojaan, komissio aikoo suorittaa tutkimuksen kirjallisesti. Suullisia kuulemisia ei järjestetä, elleivät asianomaiset osapuolet osoita, että siihen on erityistä tarvetta.

4.5 Tietojen toimittaminen ja tässä ilmoituksessa mainittujen määräaikojen pidentäminen

Pääsääntönä on, että asianomaiset osapuolet voivat toimittaa tietoja ainoastaan tässä ilmoituksessa annetuissa määräajoissa. Tässä ilmoituksessa mainittujen aikarajojen pidentämistä voidaan pyytää vain poikkeuksellisissa olosuhteissa, ja se myönnetään vain asianmukaisesti perustelluissa tapauksissa. Asianmukaisesti perustelluissa poikkeustapauksissa huomautusten toimittamisen määräaikaa voidaan pidentää yleensä enintään 3 lisäpäivällä.

4.6 Kirjallisia huomautuksia, täytettyjen kyselylomakkeiden palauttamista ja kirjeenvaihtoa koskevat ohjeet

Komissiolle kaupan suojatoimiin liittyvien menettelyjen yhteydessä toimitettuihin tietoihin ei sovelleta tekijänoikeutta. Jos kyse on tiedoista, joihin kolmannella osapuolella on tekijänoikeuksia, asianomaisten osapuolten on ennen tietojen toimittamista komissiolle pyydettävä tekijänoikeuksien haltijalta nimenomainen lupa, jonka perusteella komissio voi a) käyttää tietoja tässä kaupan suojatoimiin liittyvässä menettelyssä ja b) toimittaa tietoja tämän tutkimuksen asianomaisille osapuolille sellaisessa muodossa, että nämä voivat käyttää puolustautumisoikeuksiaan.

Kaikki asianomaisten osapuolten kirjalliset huomautukset, jotka ovat luottamuksellisia, on varustettava merkinnällä ”Limited” (4). Tämän tutkimuksen kuluessa tietoja toimittavia osapuolia kehotetaan perustelemaan luottamuksellista käsittelyä koskevat pyyntönsä.

Osapuolten, jotka toimittavat luottamuksellisia tietoja, on toimitettava niistä asetuksen (EU) 2015/478 (5) 8 artiklan ja asetuksen (EU) 2015/755 (6) 5 artiklan mukaisesti ei-luottamukselliset yhteenvedot, jotka varustetaan merkinnällä ”For inspection by interested parties” (asianomaisten tarkasteltaviksi). Näiden yhteenvetojen tulee olla riittävän yksityiskohtaiset, jotta luottamuksellisen tiedon sisällöstä olisi saatavissa riittävä käsitys, ja ne on toimitettava komissiolle samaan aikaan kuin ”Limited”-versio.

Jos luottamuksellisia tietoja toimittava osapuoli ei pysty osoittamaan hyvää syytä luottamuksellista käsittelyä koskevalle pyynnölleen tai ei liitä tietoihin ei-luottamuksellista yhteenvetoa, jonka muoto ja laatu vastaavat vaatimuksia, komissio voi jättää kyseiset tiedot huomiotta, paitsi jos asianmukaisten lähteiden perusteella voidaan vakuuttavasti osoittaa, että tiedot ovat oikeita.

Asianomaisten osapuolten on esitettävä kaikki huomautuksensa ja pyyntönsä TRON.tdi-tietokannan kautta (https://tron.trade.ec.europa.eu/tron/TDI), skannatut valtakirjat mukaan luettuina. Käyttämällä TRON.tdi-tietokantaa tai sähköpostia asianomaiset osapuolet ilmaisevat hyväksyvänsä sähköisiin lähetyksiin sovellettavat säännöt, jotka on julkaistu asiakirjassa ”EUROOPAN KOMISSION KANSSA KÄYTÄVÄ VIESTINTÄ KAUPAN SUOJATOIMIA KOSKEVISSA TAPAUKSISSA” kauppapolitiikan pääosaston verkkosivustolla osoitteessa https://trade.ec.europa.eu/doclib/docs/2014/june/tradoc_152570.pdf. Asianomaisten osapuolten on ilmoitettava nimensä, osoitteensa, puhelinnumeronsa ja voimassa oleva sähköpostiosoitteensa sekä varmistettava, että ilmoitettu sähköpostiosoite on yrityksen virallinen toimiva sähköpostiosoite, jota seurataan päivittäin. Kun yhteystiedot on toimitettu, komissio on yhteydessä asianomaisiin osapuoliin ainoastaan TRON.tdi-tietokannan tai sähköpostin kautta, jolleivat ne nimenomaisesti pyydä saada kaikkia asiakirjoja komissiolta muulla tavoin tai jollei lähetettävän asiakirjan luonne edellytä sen lähettämistä kirjattuna kirjeenä. Lisäsäännöt ja -tiedot komission kanssa käytävästä kirjeenvaihdosta, mukaan lukien TRON.tdi-tietokannan kautta toimitettavia tietoja koskevat periaatteet, ovat saatavilla edellä mainituista asianomaisten osapuolten kanssa käytävää viestintää koskevista ohjeista.

Komission yhteystiedot:

European Commission Directorate-General for Trade Directorate G, unit G5 Office: CHAR 03/66 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

Sähköpostiosoite: TRADE-SAFE009-REVIEW@ec.europa.eu

5. Tutkimuksen aikataulu

Voimassa olevien toimenpiteiden voimassaolo päättyy 30. kesäkuuta 2021, ellei niiden voimassaolon jatkamisesta tehdä päätöstä. Näin ollen kaikki tämän menettelyn perusteella tehtävät päätökset olisi tehtävä ennen kyseistä päivämäärää.

6. Yhteistyöstä kieltäytyminen

Jos asianomainen osapuoli ei toimita tarvittavia tietoja määräajassa tai jos se huomattavasti vaikeuttaa tutkimusta, päätelmät voidaan asetuksen (EU) 2015/478 5 artiklan ja asetuksen (EU) 2015/755 3 artiklan mukaisesti tehdä käytettävissä olevien tietojen perusteella. Jos todetaan, että jokin asianomainen osapuoli on toimittanut vääriä tai harhaanjohtavia tietoja, nämä tiedot voidaan jättää huomiotta ja niiden sijasta voidaan käyttää käytettävissä olevia tietoja.

7. Kuulemismenettelystä vastaava neuvonantaja

Neuvonantaja on asianomaisten osapuolten ja tutkimuksen suorittavien komission yksiköiden välinen yhteyshenkilö. Neuvonantaja tarkastelee pyyntöjä tutustua asiakirjoihin, asiakirjojen luottamuksellisuutta koskevia kiistoja, määräaikojen pidentämispyyntöjä ja mahdollisia muita pyyntöjä, jotka koskevat asianomaisten osapuolten ja kolmansien osapuolten puolustautumisoikeuksia menettelyn aikana.

Asianomaiset osapuolet voivat ottaa yhteyttä kuulemisesta vastaavaan neuvonantajaan. Periaatteessa kuuleminen olisi rajattava seikkoihin, jotka ovat tulleet esiin tämän tarkastelumenettelyn aikana.

Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Asianomaisia osapuolia pyydetään noudattamaan tämän ilmoituksen 4.1–4.3 kohdassa komissiolle toimitettavia huomautuksia varten esitettyä aikataulua pyytäessään neuvonantajan kanssa järjestettäviä kuulemisia. Jos kuulemista koskevat pyynnöt esitetään asianomaisen aikataulun ulkopuolella, neuvonantaja voi tutkia syyt myöhässä oleviin pyyntöihin ottaen asianmukaisesti huomioon hyvän hallinnon toteutumisen ja tutkimuksen saattamisen päätökseen oikea-aikaisesti.

Asianomaiset osapuolet saavat lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolla http://ec.europa.eu/trade/trade-policy-and-you/contacts/hearing-officer/

8. Henkilötietojen käsittely

Tässä tutkimuksessa kerättyjä henkilötietoja käsitellään Euroopan parlamentin ja neuvoston asetuksen (EU) 2018/1725 (7) mukaisesti.

Tietosuojailmoitus, jossa annetaan tietoa henkilötietojen käsittelystä komission toteuttamissa kaupan suojatoimenpiteissä, on saatavilla kauppapolitiikan pääosaston verkkosivustolla: http://trade.ec.europa.eu/doclib/html/157639.htm

(1) Komission täytäntöönpanoasetus (EU) 2019/159, annettu 31 päivänä tammikuuta 2019, lopullisten suojatoimenpiteiden käyttöönotosta tiettyjen terästuotteiden tuonnissa (EUVL L 31, 1.2.2019, s. 27).

(2) Euroopan parlamentin ja neuvoston asetus (EU) 2015/478, annettu 11 päivänä maaliskuuta 2015, tuontiin sovellettavasta yhteisestä järjestelmästä (EUVL L 83, 27.3.2015, s. 16).

(3) Euroopan parlamentin ja neuvoston asetus (EU) 2015/755, annettu 29 päivänä huhtikuuta 2015, tiettyjen kolmansien maiden tuontiin sovellettavasta yhteisestä menettelystä (EUVL L 123, 19.5.2015, s. 33).

(4) ”Limited”-merkinnällä varustettu asiakirja on asetuksen (EU) 2015/478 8 artiklassa, asetuksen (EU) 2015/755 5 artiklassa sekä suojatoimenpiteitä koskevan WTO-sopimuksen 3.2 artiklassa tarkoitettu luottamuksellisena pidettävä asiakirja. Se on myös suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti.

(5) EUVL L 83, 27.3.2015, s. 16.

(6) EUVL L 123, 19.5.2015, s. 33.

(7) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).